Z A P I S N I K
2. sjednice Vijeća Vijeća Mjesnog odbora  „Zrinjevac“,
održane 5. srpnja 2021. 
u prostorijama Mjesnog odbora Zrinjevac, Gradske četvrti Donji grad, Palmotićeva ulica 30,  s početkom u 18,00 sati.

Nazočni članovi Vijeća:  Mirela Brkljač,Sanja Miler,Vjekoslav Miler,Zrinka Miličić i Viktor Šarac.
Pri prvom ulasku u prostor od strane novih članova Vijeća konstatirano je sljedeće:

· Ne postoji sandučić za primanje pošte odnosno u haustoru lijevo od ulaznih vrata u Mjesni odbor postoji plavi sandučić ali kako smo saznali ne pripada Mjesnom odboru
· Prostor je u lošem stanju, podovi nisu čisti, sanitarije su čiste i ima WC papira, prozor u jednoj od prostorija je razbijen i ne može se zatvoriti, pločice u WC-u na jednom mjestu odlomljene
· Utvrđeno je stanje brojila struje (002 163.1), a plinsko brojilo nismo pronašli
· Na stranicama grada je vidljiva stavka (koja se ponavlja dva puta) da je „ za sanaciju objekta Mjesnog odbora Zrinjevac na području Gradske četvrti Donji grad“ (status provedeno) utrošeno 53.400,53KN sa datumom izvršenja 02.08.2020. i da je „za sanaciju objekta Mjesnog odbora Zrinjevac na području Gradske četvrti Doni grad nakon potresa“ (status provedeno) utrošeno 53.400,53KN sa datumom izvršenja 03.07.2020.
Obilaskom prostorija Mjesnog odbora Zrinjevac utvrđeno je da su još vidljiva neka oštećenja od potresa i da su samo neke prostorije djelomično površinski prefarbane (bez dodatnih građevinskih radova) odnosno vide se sva puknuća. Neki zidovi nisu uopce pofarbani
· Prostor koriste razni korisnici tijekom cijelog dana, a zauzetost prostorija na stranicama Grada nije ažurirana.

Predsjednica Vijeća Mjesnog odbora Zrinjevac pozdravlja prisutne i konstatira da je na sjednici nazočno 5 od ukupno 5 članova Vijeća, čime su stečeni uvjeti za raspravu i pravovaljano odlučivanje.
Kako primjedbi na zapisnik nije bilo, Predsjednica Vijeća Mjesnog odbora Zrinjevac (u daljnjem tekstu MO Zrinjevac) konstatira  da je jednoglasno prihvaćen zapisnik s konstituirajuće sjednice Vijeća Mjesnog odbora Zrinjevac, održane 25. lipnja 2021. u sjedištu Vijeća Gradske četvrti Donji grad, Trg kralja Petra Svačića 17.

Predsjednica MO Zrinjevac predlaže dnevni red kao u pozivu.
DNEVNI RED
1. Predstavljanje novoizabranih članova
2. Aktualna problematika na području Mjesnog odbora Zrinjevac
3. Plan rada Mjesnog odbora Zrinjevac
4. Razno

Predloženi Dnevni red je jednoglasno prihvaćen.

Ad.1 Predstavljanje novoizabranih članova
Svi članovi Vijeća Mjesnog odbora Zrinjevac su se ukratko predstavili kako bi se bolje upoznali.
Ad.2 Aktualna problematika na području Mjesnog odbora Zrinjevac
Predsjednica MO Zrinjevac navela je više problema za raspravu MO Zrinjevac. 
Rješavanje statusa ruševne zgrade na uglu Petrinjske i Đorđićeve ulice koja predstavlja opasnost po stanare i narušava kvalitetu života stanovnika tog područja. Vijećnica Mirela Brkljač skrenula je pozornost na činjenicu da djeca kroz zgradu pored ulaze u ruševnu zgradu koja nije sigurna i postoji opasnost da se nekome nešto ozbiljno dogodi. Počeli su se urušavati zidovi i zabatni zidovi zgrada pored i navodi da je to potrebno što prije riješiti.
Problem prometa duž Palmotićeve ulice s obzirom na to da se u blizini nalaze tri vrtića i škola. Ne poštuje se ograničenje brzine a tijekom noćnih sati ni signalizacija u prometu. 
Problem s parkirnim mjestim koja neprestano koriste gradske i državne službe s posebnim naglaskom na Petrinjsku ulica. Javio se i građanin koji je uputio isto pitanje na službeni e-mail MO Zrinjevac. Problem su i 'kavezi' s ogradama koje su koristili izvođači građevinskih radova koji su završeni, ali i dalje blokiraju parking. Podzemna garaža u Petrinjskoj ulici 59 je u gradskom vlasništvu pa je jedan od prijedloga da se stanarima na području MO Zrinjevac osigura povlaštena cijena parkinga.
Zbog građevinskih radova na području MO Zrinjevac potrebno je češće čišćenja ulica. Ne pazi se dovoljno i na čistoću sporednih ulica kao i na ulice koje su trenutno 'slijepe' poput Đorđićeve ulice. 
Primjetili smo također napukle žardinjere na sjevernom dijelu Petrinjske ulice sa odlomljenim kamenim blokovima na koji prolaznici znaju sjesti a djeca se penjati što je izravna ugroza za njih.
Potreban je pojačan rad komunalnih redara. Kao što je već spomenuto u trećoj stavki, veliki broj parkirnih mjesta nije dostupno stanarima te se puno ljudi zaustavlja na četiri pokazivača smjera na zelenom valu, te u Petrinjskoj i Amruševoj ulici čime je onemogućen normalan tijek prometa na području MO Zrinjevac. Također su zbog neovlaštenog odlaganja građevinskog otpada zauzeta mnoga parkirna mjesta.

Z A K LJ U Č A K
o aktualnoj problematici na području Mjesnog odbora Zrinjevac

Vijeće Mjesnog odbora Zrinjevac jednoglasno je zaključilo:
1. Članovi MO Zrinjevac traže od nadležnih službi da se sanira odnosno bolje ograde ruševne zgrade na uglu Đorđićeve i Petrinjske ulice jer predstavljaju ozbiljnu ugrozu sigurnosti stanara i prolaznika.
2. Članovi MO Zrinjevac traže od nadležnih službi ( policija, Gradski ured za prostorno uređenje, izgradnju Grada, graditeljstvo, komunalne poslove i promet) postavljanje uspornika ('ležećih policajaca') na dva, tri mjesta diljem Palmotićeve ulice.
3. Članovi MO Zrinjevac traže od nadležnih službi (Zagrebparking) i Vijeća gradskih četvrti Donji grad reviziju broja zakupljenih parkirnih mjesta na području MO Zrinjevac s posebnim naglaskom na Petrinjsku i Amruševu.
Članovi MO Zrinjevac predlažu da se stanarima koji imaju prebivalište u sklopu područja koja spada pod MO Zrinjevac osigura povlaštena mjesečna cijena cjelodnevnog parkinga u podzemnoj garaži u Petrinjskoj ulici 59 koja je u vlasništvu Grada.
4. Članovi MO Zrinjevac traže od nadležnih službi (Čistoća) povećanje čišćenja ulica zbog većeg broja građevinskih radova na području MO Zrinjevac s posebnim naglaskom na manje ulice.
Članovi MO Zrinjevac predlažu i dodavanje zelenih otoka, za papir i plastiku.
5. Članovi MO Zrinjevac traže od nadležnih službi (Gradski ured za prostorno uređenje, izgradnju Grada, graditeljstvo, komunalne poslove i promet) povećan broj i pojačan rad komunalnih redara kako bi se osigurao normalan tijek prometa na području MO Zrinjevac. Komunalni redari mogu i kontrolirati problem dostave jer većina dostavljača ne poštuju određena vremena dostave, kao ni mjesta određena za dostavu te znaju zablokirati cijelu ulicu.
6. Članovi MO Zrinjevac traže od nadležnih službi (Zrinjevac, Gradski ured za prostorno uređenje, izgradnju Grada, graditeljstvo, komunalne poslove i promet) sanaciju žardinijera na sjevernoj strani Petrinjske ulice jer predstavljaju ugrozu za građane.
7. Članovi MO Zrinjevac traže od nadležnih službi (ZET) usporavanje vožnje tramvaja i provjeru tramvajske pruge Jurišićeva, skretanju u Draškovićevu zbog trešnje zgrada stradalih u potresu.

Ad. 3 Plan rada Mjesnog odbora Zrinjevac
Predsjednica predlaže da svi članovi MO Zrinjevac prođu kroz ulice koje spadaju u MO Zrinjevac i popišu probleme i nedostatke koje su zamijetili u prometnoj signalizaciji te također da li negdje postoji opasnost za prolaznike (npr rupe na cesti, itd.).

Z A K LJ U Č A K
o Planu rada Mjesnog odbora Zrinjevac

Vijeće Mjesnog odbora Zrinjevac jednoglasno je prihvatilo prijedlog predsjednice MO i usuglasilo se kako će svaki član preuzeti dio područja koje spada u Mjesni odbor Zrinjevac i fotodokumentirati komunalne probleme do sljedeće radne sjednice.
Ad. 4 Razno
Članovi su raspravljali o korištenju prostora MO Zrinjevac te o dežurstvu. Vezano za dežurstva članovi MO Zrinjevac su se jednoglasno složili da će se sa dežurstvima krenuti nakon sezone godišnjih odmora, od rujna 2021.
Z A K LJ U Č A K
o korištenju prostora MO Zrinjevac

Članovi MO Zrinjevac traže od Područnog odsjeka Donji grad da im se dostave važeća rješenja svih korisnika koji trenutno koriste prostor MO Zrinjevac i da se ažurira zauzetost prostorija na njihovim stranicama


Budući da nitko ne traži riječ, predsjednica zaključuje sjednicu.
Dovršeno u 19,15 sati.

KLASA: 026-02/21-002/1083
URBROJ: 251-06-11-114-21-2
Zagreb, 05. srpnja  2021.             

